[1] यह स्पष्ट करना आवश्यक है कि नए उभरते वैकल्पिक नेतृत्व में ओबीसी और दलित दोनों शामिल हैं। यद्यपि इन सामाजिक समूहों के सामाजिक व आर्थिक हितों में कुछ परस्पर विरोधाभास हैं तथापि उनके कुछ हित समान भी हैं। ओबीसी और दलित नेताओं में कई मौकों पर राजनीतिक कारणों से गठबंधन भी हुए हैं। सन् 1993-95 में उत्तरप्रदेश में मुलायम सिंह यादव के नेतृत्व वाली समाजवादी पार्टी और मायावती के नेतृत्व वाली बहुजन समाज पार्टी का गठबंधन इसका उदाहरण है।